  Виталий Пронин Ува ёросысь Булай шор ёзо школаын ортчизы Людмила Кутянова кылбурчилы сӥзем лыдӟонъёс. Радъяз соосты удмурт кылъя но литературая дышетӥсь Анна Петровна Дедюхина. - Кылем арын Дэри ёросысь Изгурт шор ёзо школаын Эрик Батуевлы сӥзем лыдӟонъёс ортчизы, - вера Анна Петровна. - Туж умой радъямын вал. Синмаськыса отысь бертӥ. Со нуналысен сюлэмы висьыны кутскиз. Милям но Людмила Кутяновамы вань ук. Малы солы сӥзем лыдӟонъёс ортчытонтэмез? Со малпан йырысьтым ӧз кошкылы ни. Дышетӥсьёслэсь быгатонлыксэс будэтонъя но выльдонъя институтын ужасьлы Андрей Клементьевлы вазиськи (Эрик Батуевлы сӥзем лыдӟонъёсты со радъяз но нуиз). Таӵе ӵектонлы Андрей Александрович шум гинэ потӥз. Мытэм ужмылы ар пала дасяським.Зэмзэ но, булайёслэн дасяськемзы зол гинэ шӧдӥськиз. Культура юртазы но, школаын но Людмила Кутянова кылбурчилэн ужъёсыз адӟисько. Котькуд борддорын кылбуръёс но кышетъёс ошылэмын. Куд-огез соос Людмила Дмитриевналэн киосыныз чильпамын. Люкаськем калыклы ӟеч мылкыд сӥзьыса, вераськизы Ува ёрос администрациысь адямиос, Булай муниципал кылдытэтлэн йырыз Ирина Никифорова, «Удмурт кенешлэн» Ува ёросысь ёзэныз кивалтӥсь Зинаида Полянкина, Удмуртиысь Писательёслэн огазеяськонзылэн тӧроез Егор Загребин, Булай шор ёзо школаен кивалтӥсь Елизавета Пантюхина. Кутяновалэсь творчествозэ ӟуч нылкышно кылбурчиослэн - Ахматовалэн но Цветаевалэн - творчествоенызы ӵошатыса, доклад лыдӟиз тодосчи Вера Пантелеева.Тунсыко малпамын вал соиз но: Людмила Кутяновалэсь эшъёссэ, шаерысьтымы тодмо нылкышно кылбурчиосты сцена вылэ поттӥзы. Котькудӥз кылбурчи Кутяновалэсь кылбурзэ лыдӟиз.Кылбурчи Людмила Кутянова Ашальчи Оки нимо премилэн нырысетӥез лауреатэз луэ. Нош тодосчи Людмила Айтуганова (Людмила Дмитриевналэн ныл йыр фамилиез) трос кужымзэ но тодон-валанзэ сётӥз удмурт литератураез азинтон понна. Кема аръёс ӵоже УдНИИ-ын ужатозяз, монографиос но статьяос гожтӥз.Собере возьматӥзы Людмила Кутяновалы сӥзем кинофильм. «Мон - тӧдьы вусяська» фильм бордын ужаллям Булай школаысь дышетӥсьёс Анна Дедюхина но Александр Филимонов.Шумпотыса пусъёно, Булай муниципал кылдытэтын туэ арысен Людмила Кутянова нимо премиез сётон радъямын. Со дано нимез туэ басьтыны шуд усиз Булай шор ёзо  школаысь 8-тӥ классын дышетскисьлы Лариса Чернышевалы. Та нылаш пичиысен ини быгатыса гожъя аспӧртэмлыко веросъёс но детективъёс.Собере секциос ужазы. Соос куиньлы люкемын вал. Огаз нылпиос Л. Кутяновалэсь кылбуръёссэ лыдӟизы. Ас сяменызы соосты сэрттӥзы-пертчизы. Нимысьтыз пусйыны кулэ Пичи Пурга ёросысь Бобья-Уча шор ёзо школаысь дышетскись нылпиосты (кивалтӥсьсы Е. Галактионова). Соос, удмурт дэремъёсын дӥсяськыса, гитараен шудыса, кисьтӥзы Людмила Кутяновалэн кылбуръёсызъя гожтэм кырӟанъёсты! Йыртӥянъёс но пӧртэм шудонъёс малпаллям Дэри ёросысь Шор Постол школаысь нылпиос (кивалтӥсьсы Надежда Кабанова). Кылбурчилэн кылбуръёсызъя сценкаос дасяллям Кияса ёросысь Уддяди (Карамас-Пельга) шор ёзо школаысь  пиналъёс (кивалтӥсьсы Светлана Макарова).* * *Людмила Кутянова куинь книга поттыса вуттӥз. Нырысетӥ сборникез - «Чагыресь пилемъёс», кыкетӥез - «Вож син», куинетӥез - «Со аръёс». Шумпотыса пусъёно, та нуналъёсы Людмила Кутяновалэн «Удмуртия» издательствоын «Тон-а со?» кылбур бичетэз потӥз.Отчы пыртэмын солэн уно тодмо кылбуръёсыз, тодэ ваёнъёсыз. Кылбурчилэн тросэз кылбуръёсыз тодмо кырӟан луэмын. Людмила Кутянова одӥгаз кылбураз ассэ усьтӥськымтэ ӵашъёнсяськаен ӵошатэ. Но та конференциын солэн творчествоез трос ласянь усьтӥськиз, шуыны луоз.Любовь Тихонова. Теги: Ува ЭрикБатуев  